|  |  |
| --- | --- |
| Дата фіксацыі, дадзеныя носьбіта інфармацыі: прозвішча, імя, імя па бацьку, год і месца нараджэння, месца жыхарства, веравызнанне | 16.07.2022 г.  Рагачэўская Марыя Аляксандраўна 1932 г.н., Гродзенская вобласць, Гродзенскі раён, аг. Азеры, праваслаўная |
| Назва абрада (свята, звычая) | Багач |
| Агульныя звесткі (дата і месца правядзення, прымеркаванасць да катал. ці правасл. календара) | адзначаецца 21 верасня, прымеркаваны да праваслаўнага свята Раства прасвятой Багародзіцы  Прымеркавана да праваслаўнага календара. |
| Стан бытавання:  а) захаваны ў памяці носьбіта;  б) жывая традыцыя | Захаваны ў памяці носьбіта  У 2023 годзе праведзена рэканструкцыя абрада ў аграгарадку Квасоўка Гродзенскага раёна |
| Паслядоўнае апісанне абрада (свята, звычая) і яго этапаў (калі ёсць) | Першым чынам  ***“…Ішлі да цэрквы на свята ўслаўляць Прасвятую Багародзіцу”.***  ***“…Багач – штоўсяго багата. Гаспадар падлічваў свае скарбы, што сабраў з поля, што ў агародзі вырасла”.***  Зранку гурт мясцовых дзяўчат, жанчын і мужчын збіраліся ў адной з хат і рыхтавалі “багач” – драўляную (лазовую) сявеньку з зернем, абвязаную ручніком. У цэнтры багача ўстаўлялі вялікую свячу, якая гарэла на працягу ўсяго абыходнага абраду. З багачом гурт павінен абыйсці ўсю вёску з аднаго канца ў другі, спяваючы песні. Да свята кожны гаспадар рыхтаваўся да прыходу гурта: пры ўваходзе ў хату ставілі стол ці лаву, засцілалі іх святочнай настольніцай, на якой размяшчалі ікону Божай Маці. Пры ўваходзе гурта ў кожны двор, гаспадар усыпаў у багач жменю зерня, а гаспадыня чытала малітву каля іконы, якая стаяла на стале. Пасля малітвы гаспадыня выносіла частаванні гурту. Звычайна гэта былі яблыкі, грушы, яйкі. Атрымаўшы дары, гурт накіроўваўся да наступнага двара. Пры абыходзе вёскі да гурта ніхто не далучаўся.  Абыйшоўшы ўсю вёску, у апошнім двары гурт ладзіў “*стол*”: “…*усё, што сабралі, выстаўлялі на гэты стол, а гаспадар (апошняга абыходнага) двара тушыў свечку*”. Багач з зернем забіраў сабе гаспадар апошняй хаты - ставіў у хаце на покуці да наступнага года, наступнай восенню гэта зерне аддавалі жывёліне.  На “стале” спявалі песні і танцавалі. |
| Рытуальныя рэчы і атрыбутыка:   * назва; * матэрыял вырабу; * прызначэнне; * тэхналогія вырабу (пры неабходнасці). | Багач: драўляная (лазовая) сявенька з зернем, абвязаная ручніком.  Свяча: царкоўная. |
| Касцюм:   1. маскарадны (кароткае апісанне касцюма і ўказанне касцюміраваных персанажаў); 2. абрадавы, з апісаннем:  * - складаючых касцюма; * - галаўнога ўбора (назва, спосаб завязвання); * - упрыгожванняў; * - абутку; * - фотаздымкі прыкладваюцца (калі ёсць). | Святочнае вясковае адзенне |
| Песні:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка;  ж) тэксты песень. | **Ёсьць у міне чорны бровы**  Ёсьць у міне чорны бровы, шчэ карыя очы,  Ой, чаму ж міне казачак любіці не хочаць? \*  Ох, мая ты дзяўчыненька, як цібе любіці?  Збудуй мосты чэрэз рэчку, каб добра хадзіці.  Каб я мела свае майстра, мост я збудавала б,  Збудавала б мост дубовы, каб добра хадзіці.  Прыдзе, прыдзе казачэнька з вечара да мене,  Згатавала мая мамка вячэру для цебе.  Сядай, сядай, казачэнька, за сталы дубовы,  Любі міне, казачэнька, у міне чорны юровы.  **\* -** *кожны другі радок паўтараецца двойчы*  **Гэй, там, за ракою**  Гэй, там, за ракою, вдалі в чыстум полю  Малода дзеўчына з чорнымі очыма пшэнічэньку поле \*  Пшэнічэньку поле, канколь вырывае,  Каню вараному - хлапцу маладому пад ногі кідае.  Пад ногі кідае і так прымаўляе:   * Казачэ, казачэ малады саколю, забяры з сабою.   Канколю, канколю, не расці па полю,  Бо я маладая, бо я маладая, цябе не выполю.  **\* -** *кожны другі радок паўтараецца двойчы* |
| Танцы:  а) назва, від;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне; | На “стале” танчылі мясцовую польку, Кракавяк, Падэспан. Прытанцоўвалі і пад прыпеўкі. Да танцаў маглі далучацца іншыя жыхары вёскі. |
| Музыка:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) інструменты;  е) адзенне; | З гуртом хадзіў музыкант, які граў на гармоніку падчас абыходу двароў, суправаджаў танцы на “стале”, падыгрываў пад прыпеўкі:  *Я сваю саперніцу*  *адвяду на мельніцу,*  *намялю з яе мукі -*  *будуць гожы пірагі*. |
| Прыкметы, павер’і (тэксты) | Ад цяжкіх сельскагаспадарчых работ к гэтаму часу моцна стамляліся вяскоўцы, асабліва жанчыны. Але**, традыцыйна, святочны дзень не толькі падсумоўваў зробленае, але і настройваў на далейшыя работы:** “*Прыйшоў багач – кідай рагач, бяры сявеньку, сей памаленьку*”;  “*Да Багача баба рабача, па Багачы — хоць за плот валачы*”.  Лічыцца, што ў гаспадара, які ўнясе багач у сваю хату, у наступным годзе будзе багаты ўраджай.  Кожны год вуліцы і двары, з якіх пачыналі і якімі заканчвалі абыходны абрад, выбіралі розныя, каб у кожнага была магчымасць на працягу года трымаць багач у сваёй хаце. |